CELEX: 32015D0156
Language: sk
Date: 2015-01-27 00:00:00
Title: Vykonávacie rozhodnutie Rady (EÚ) 2015/156 z  27. januára 2015 , ktorým sa predlžuje obdobie platnosti vykonávacieho rozhodnutia 2012/232/EÚ, ktorým sa Rumunsku udeľuje povolenie uplatňovať opatrenia odchylné od článku 26 ods. 1 písm. a) a článku 168 smernice 2006/112/ES o spoločnom systéme dane z pridanej hodnoty

31.1.2015   
            
            
               SK
            
            
               Úradný vestník Európskej únie
            
            
               L 26/27
            
         VYKONÁVACIE ROZHODNUTIE RADY (EÚ) 2015/156
   z 27. januára 2015,
   ktorým sa predlžuje obdobie platnosti vykonávacieho rozhodnutia 2012/232/EÚ, ktorým sa Rumunsku udeľuje povolenie uplatňovať opatrenia odchylné od článku 26 ods. 1 písm. a) a článku 168 smernice 2006/112/ES o spoločnom systéme dane z pridanej hodnoty
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty (1), a najmä na jej článok 395 ods. 1,
   so zreteľom na návrh Európskej komisie,
   keďže:
   
               (1)
            
            
               Listom, ktorý Generálny sekretariát Komisie zaevidoval 13. februára 2014, Rumunsko požiadalo o povolenie ďalej uplatňovať opatrenie odchyľujúce sa od článku 26 ods. 1 písm. a) a článku 168 smernice 2006/112/ES s cieľom obmedziť právo na odpočet pri výdavkoch týkajúcich sa určitých cestných motorových vozidiel, ktoré sa nepoužívajú výlučne na účely podnikania. Listom, ktorý Komisia zaevidovala 15. septembra 2014, Rumunsko doplnilo svoju žiadosť správou o uplatňovaní vykonávacieho rozhodnutia Rady 2012/232/EÚ (2).
            
         
               (2)
            
            
               V súlade s článkom 395 ods. 2 druhým pododsekom smernice 2006/112/ES Komisia informovala listom z 12. novembra 2014 ostatné členské štáty o žiadosti Rumunska. Listom z 13. novembra 2014 Komisia oznámila Rumunsku, že má všetky informácie potrebné na posúdenie danej žiadosti.
            
         
               (3)
            
            
               V článku 168 smernice 2006/112/ES sa zdaniteľnej osobe povoľuje odpočítať daň z pridanej hodnoty (DPH) z tovaru, ktorý bol tejto osobe dodaný, a služieb, ktoré jej boli poskytnuté, pokiaľ sa tento tovar a tieto služby používajú na účely jej zdaniteľných transakcií. V článku 26 ods. 1 písm. a) uvedenej smernice sa uvádza požiadavka účtovať DPH v prípade, keď sa majetok podniku poskytne na využívanie na súkromné účely zdaniteľnej osoby alebo jej zamestnancov alebo všeobecnejšie na iné účely ako účely jej podnikania.
            
         
               (4)
            
            
               Vykonávacím rozhodnutím 2012/232/EÚ sa Rumunsku povolilo uplatňovať odchyľujúce sa opatrenia podľa článku 395 ods. 1 smernice 2006/112/ES s cieľom obmedziť právo na odpočet 50 % DPH na vstupe, pokiaľ ide o nákup, nadobudnutie v rámci EÚ, dovoz, prenájom alebo lízing motorových vozidiel, ako aj DPH z nákladov spojených s takými vozidlami vrátane paliva, ak sa tieto vozidlá nepoužívajú výlučne na účely podnikania.
            
         
               (5)
            
            
               Obdobie platnosti vykonávacieho rozhodnutia 2012/232/EÚ uplynulo 31. decembra 2014.
            
         
               (6)
            
            
               V cieľom zabezpečiť nepretržité uplatňovanie odchyľujúceho sa opatrenia je vhodné, aby sa toto rozhodnutie uplatňovalo od 1. januára 2015.
            
         
               (7)
            
            
               V súlade s článkom 4 ods. 2 druhým pododsekom vykonávacieho rozhodnutia 2012/232/EÚ Rumunsko predložilo Komisii správu o uplatňovaní uvedeného rozhodnutia, v ktorej je preskúmané aj obmedzenie percentuálnej sadzby uplatňované na právo na odpočet. Ako v prípade v súčasnosti platnej výnimky Rumunsko naďalej tvrdí, že sadzba vo výške 50 % je opodstatnená.
            
         
               (8)
            
            
               Usudzuje sa, že výnimka by mala mať len zanedbateľný účinok na celkovú výšku príjmov z dane vybranej na stupni konečnej spotreby a nebude mať žiadny nepriaznivý vplyv na vlastné zdroje Únie pochádzajúce z DPH. Rumunsku by sa preto malo povoliť ďalšie uplatňovanie tohto opatrenia na obmedzené obdobie do 31. decembra 2017.
            
         
               (9)
            
            
               Ak Rumunsko požiada o ďalšie predĺženie platnosti odchyľujúceho sa opatrenia po roku 2017, spolu so žiadosťou o predĺženie platnosti by Komisii malo do 31. marca 2017 predložiť novú správu,
            
         PRIJALA TOTO ROZHODNUTIE:
   Článok 1
   Vo vykonávacom rozhodnutí 2012/232/EÚ sa článok 4 nahrádza takto:
   
      „Článok 4
      1.   Platnosť tohto rozhodnutia uplynie 31. decembra 2017.
      2.   Žiadosť o predĺženie platnosti opatrení stanovených v tomto rozhodnutí sa Komisii predloží do 31. marca 2017.
      Uvedená žiadosť sa doplní správou, ktorá obsahuje aj preskúmanie percentuálneho obmedzenia uplatňovaného na právo na odpočet DPH na základe tohto rozhodnutia.“
   
   Článok 2
   Toto rozhodnutie sa uplatňuje od 1. januára 2015.
   Článok 3
   Toto rozhodnutie je určené Rumunsku.
   
      V Bruseli 27. januára 2015
      
         
            Za Radu
         
         
            predseda
         
         J. REIRS
      
   
   
      (1)  Ú. v. EÚ L 347, 11.12.2006, s. 1.
   
      (2)  Vykonávacie rozhodnutie Rady 2012/232/EÚ z 26. apríla 2012, ktorým sa Rumunsku udeľuje povolenie uplatňovať opatrenia odchylné od článku 26 ods. 1 písm. a) a článku 168 smernice 2006/112/ES o spoločnom systéme dane z pridanej hodnoty (Ú. v. EÚ L 117, 1.5.2012, s. 7).